b'\n_START_ARTICLE_\nHonky-tonk\n_START_SECTION_\nHistoria\n_START_PARAGRAPH_\nHonky-tonk-termin alkuper\xc3\xa4 on ep\xc3\xa4selv\xc3\xa4. Se liitet\xc3\xa4\xc3\xa4n usein William Tonk & Bros of Chicago and New York -nimiseen yritykseen, joka alkoi valmistaa Ernest A. Tonk -merkkisi\xc3\xa4 pystypianoja vuonna 1889. Yht\xc3\xa4 usein v\xc3\xa4itet\xc3\xa4\xc3\xa4n, ett\xc3\xa4 honky-tonk liittyy newyorkilaiseen Tin Pan Alleyhin, jonka sanotaan ottaneen k\xc3\xa4ytt\xc3\xb6\xc3\xb6ns\xc3\xa4 Tonkin pianoja 1890-luvulla. T\xc3\xa4t\xc3\xa4 oletettua yhteytt\xc3\xa4 on k\xc3\xa4ytetty selityksen\xc3\xa4 sille, miksi honky-tonkista tuli ragtime-tyylisen pianomusiikin nimitys. Kuitenkin honky-tonkia levytettiin ensimm\xc3\xa4isen kerran jo vuonna 1889. Termi oli selv\xc3\xa4sti jo riitt\xc3\xa4v\xc3\xa4n tunnettu, joten sit\xc3\xa4 ei tarvinnut selitt\xc3\xa4\xc3\xa4. Se tarkoitti halpaa viihdett\xc3\xa4. _NEWLINE_\xe2\x80\x9dVariety show\xe2\x80\x9d oli kiertoilmaus, jonka huvittelupaikkojen omistajat ottivat k\xc3\xa4ytt\xc3\xb6\xc3\xb6n esitell\xc3\xa4kseen niit\xc3\xa4 hyv\xc3\xa4maineisina. Villiss\xc3\xa4 l\xc3\xa4nness\xc3\xa4 honky-tonkit olivat rivon varieteen, kasinon, saluunan, halvan tanssihallin ja bordellin sekoituksia, jotka usein liitettiin laittomuuteen ja v\xc3\xa4kivaltaan. Ne olivat ty\xc3\xb6v\xc3\xa4enluokan miehille tarkoitettuja halpoja kapakoita, jotka saivat mainetta asiakkaiden kynimisest\xc3\xa4. T\xc3\xa4st\xc3\xa4 johtuen honky-tonk tuli my\xc3\xb6hemmin tarkoittamaan huonomaineista ja alhaista. Honky-tonk-sanan alkuper\xc3\xa4\xc3\xa4 ei tiedet\xc3\xa4, mutta se perustuu todenn\xc3\xa4k\xc3\xb6isimmin kapakoiden remuisaan olemukseen.\n_START_SECTION_\nHonky-tonk-musiikki\n_START_PARAGRAPH_\nMahdollisesti ensimm\xc3\xa4inen merkitt\xc3\xa4v\xc3\xa4 honky-tonk-muusikko oli Ernest Tubb, joka julkaisi hitiksi muodostuneen \xe2\x80\x9dWalking the Floor Over You\xe2\x80\x9d -kappaleensa vuonna 1941. My\xc3\xb6hemmin Tubbin innoittamana mm. Hank Williams, Lefty Frizzell, George Jones, Jerry Lee Lewis, Justin Tubb ja Merle Haggard nousivat eritt\xc3\xa4in suureen suosioon 1940-, 1950- ja 1960-luvuilla._NEWLINE_Tunnettuihin honky-tonk-kappaleisiin lukeutuvat \xe2\x80\x9dWalking the Floor Over You\xe2\x80\x9d, \xe2\x80\x9dYour Cheatin\xe2\x80\x99 Heart\xe2\x80\x9d, \xe2\x80\x9dThanks a Lot\xe2\x80\x9d, \xe2\x80\x9dOld Black Joe\xe2\x80\x9d, \xe2\x80\x9dA Hard Act to Follow\xe2\x80\x9d, \xe2\x80\x9dSleepy Eyed John\xe2\x80\x9d, \xe2\x80\x9dJackson\xe2\x80\x9d, \xe2\x80\x9dI Walk Alone\xe2\x80\x9d, \xe2\x80\x9dSugar Bee\xe2\x80\x9d ja \xe2\x80\x9dHalf a Man\xe2\x80\x9d.'